Projektas

LIETUVOS RESPUBLIKOS

KOLEKTYVINIO INVESTAVIMO SUBJEKTŲ ĮSTATYMO NR. IX-1709

13, 171, 173 STRAIPSNIŲ IR PRIEDO PAKEITIMO

ĮSTATYMAS

2014 m. d. Nr.

Vilnius

1 straipsnis. 13 straipsnio pakeitimas

1. Papildyti 13 straipsnio 1 dalį 4 punktu:

„4) vertindama kolektyvinio investavimo subjekto turto kredito riziką, nepasitikėti vien tik kredito reitingų agentūrų pagal 2009 m. rugsėjo 16 d. Europos Parlamento ir Tarybos reglamentą (EB) Nr. 1060/2009 dėl kredito reitingų agentūrų (OL 2009 L 302, p. 1) (toliau – Reglamentas (EB) Nr. 1060/2009) suteiktais kredito reitingais ir automatiškai jais nesikliauti.

2. Papildyti 13 straipsnį 3 dalimi:

„3. Priežiūros institucija, atsižvelgdama į kolektyvinio investavimo subjekto pobūdį, mastą ir sudėtingumą, stebi valdymo įmonės ar investicinės kintamojo kapitalo bendrovės, kurios valdymas neperduotas valdymo įmonei, kredito rizikos vertinimo procesų tinkamumą, įskaitant nuorodų į kredito reitingus kolektyvinio investavimo subjekto investavimo politikoje naudojimo vertinimą atsižvelgiant į šio straipsnio 1 dalies 4 punkto reikalavimus. Prireikus, priežiūros institucija skatina mažinti tokių nuorodų daromą įtaką, siekdama, kad būtų mažiau automatiškai pasikliaunama tokiais kredito reitingais.“

2 straipsnis. 171 straipsnio pakeitimas

1. Papildyti 171 straipsnio 1 dalį nauju 5 punktu:

„5) pažeisti Reglamente (EB) Nr. 1060/2009 nustatyti reikalavimai;“.

2. Buvusį 171 straipsnio 1 dalies 5 punktą laikyti 6 punktu.

3 straipsnis. 173 straipsnio pakeitimas

1. Pakeisti 173 straipsnio pavadinimą ir jį išdėstyti taip:

„173 straipsnis. Piniginės baudos“.

2. Papildyti 173 straipsnio 1 dalį nauju 10 punktu:

„10) juridiniams asmenims, nesilaikantiems Reglamente (EB) Nr. 1060/2009
nustatytų reikalavimų, – iki 200 tūkstančių litų.“

3. Buvusius 173 straipsnio 1 dalies 10 ir 11 punktus laikyti atitinkamai 11 ir 12 punktais.

4. Pakeisti 173 straipsnio 1 dalies 10 punktą ir jį išdėstyti taip:

„10) juridiniams asmenims, nesilaikantiems Reglamente (EB) Nr. 1060/2009
nustatytų reikalavimų, – iki 57 924 eurų.“

5. Pakeisti 173 straipsnio 2 dalį ir ją išdėstyti taip:

„2. Jeigu dėl šio straipsnio 1 dalies 1–12 punktuose išvardytų pažeidimų padarymo buvo neteisėtai gauta pajamų, kitokios turtinės naudos, išvengta nuostolių ar padaryta žalos ir tokių pajamų, kitokios turtinės naudos, išvengtų nuostolių ar padarytos žalos dydis viršijo minėtuose punktuose nurodytų baudų dydžius, priežiūros institucija turi teisę skirti baudą iki dvigubo neteisėtai gautų pajamų, kitokios turtinės naudos, išvengtų nuostolių ar padarytos žalos dydžio.“

4 straipsnis. Įstatymo priedo pakeitimas

1. Papildyti įstatymo priedą nauju 5 punktu:

„5. 2009 m. rugsėjo 16 d. Europos Parlamento ir Tarybos reglamentas (EB) Nr. 1060/2009 dėl kredito reitingų agentūrų (OL 2009 L 302, p. 1), su paskutiniais pakeitimais, padarytais 2013 m. gegužės 21 d. Europos Parlamento ir Tarybos reglamentu (ES) Nr. 462/2013 (OL 2013 L 146, p. 1).“

2. Įstatymo priedo buvusį 5 punktą laikyti 6 punktu.

3. Papildyti įstatymo priedą 7 punktu:

„7. 2013 m. gegužės 21 d. Europos Parlamento ir Tarybos direktyvai 2013/14/ES, kuria iš dalies keičiamos Direktyva 2003/41/EB dėl įstaigų, atsakingų už profesinių pensijų skyrimą, veiklos ir priežiūros, Direktyva 2009/65/EB dėl įstatymų ir kitų teisės aktų, susijusių su kolektyvinio investavimo į perleidžiamus vertybinius popierius subjektais (KIPVPS), derinimo ir Direktyva 2011/61/ES dėl alternatyvaus investavimo fondų valdytojų, kiek tai susiję su per dideliu kliovimusi kredito reitingais (OL 2013 L 145, p.1).

5 straipsnis. Įstatymo įsigaliojimas

Šio įstatymo 3 straipsnio 4 dalis įsigalioja 2015 m. sausio 1 d.

Skelbiu šį Lietuvos Respublikos Seimo priimtą įstatymą.

Respublikos Prezidentas